
Charlene Sands

Mirakeloppskriften

Oversatt av Katja Karlsen

MINISERIE: BRØDRENE TREMAINE


De er de villeste brødrene i Texas! Fester, rodeo og raske biler er en del av hverdagen. Men under det ytre skjuler det seg en lengsel etter noe mer. Dette er del en i den nye, fartsfylte miniserien Brødrene Tremaine. 

Charlene Sands skriver romantiske historier som utspiller seg i den amerikanske vesten. Hun har mottatt en rekke utmerkelser for bøkene sine og er en sann ekspert når det kommer til romantikk – hun er gift med high school-kjæresten! Sammen har paret to voksne døtre og fire barnebarn. På fritiden liker hun å lese, drikke cappuccino, se på film og sykle med ektemannen.


Til Don, min kjære ektemann og venn

for resten av livet.

Alltid.


1

«Nå er jeg her, Lily», hvisket Harper Dawn inn i mobiltelefonen. «Jeg tror ikke noen så meg.»

Hun håpte i hvert fall ikke det. Hun hadde tømt en boks med mørk kastanjebrun farge i håret og endret utseende fra myk honningblond til flott brunette på et par minutter. De gjenkjennelige lokkene, som hadde nådd henne til midjen, hadde hun nå klippet til rett nedenfor skuldrene, og til og med hun var overrasket over forvandlingen. Forhåpentligvis var forkledningen god nok til å lure snikfotografene.

«Hvordan fikk du det til?» spurte Lily. Venninnen hørtes lettet ut. For tiden var hun antagelig planetens mest forhatte realitystjerne etter å ha dumpet det som tilsynelatende var den perfekte fyren, en kokk som henne, foran millioner av øyne som hadde fulgt kjærlighetsforholdet deres på riksdekkende TV. «Hvordan kom du deg ut av leilighetskomplekset uten å bli sett?»

«Det var vanskelig. Naboen min, Tony, fulgte meg ut. Jeg er i forkledning nå. Du kommer ikke engang til å skjønne at det er meg.» Hun fikk øye på bilen til Lily, som kjørte forbi henne på gata. «Faktisk så kjørte du akkurat forbi meg.»

«Hva? Jeg så ikke … oi sann. Ok, jeg ser deg nå, på trappen til biblioteket. Bare vent litt, jeg snur bilen.»

Harper lo for første gang siden det store bruddet på En siste date for tre dager siden. Hvis hun klarte å lure den tidligere romvenninnen fra college, kunne kanskje denne lille planen til Lily fungere.

Venninnen stanset bilen, og Harper hoppet fort inn. «Jøss», sa venninnen. «Du er virkelig forandret. Hvordan går det med deg?»

«Bedre, nå som jeg er sammen med deg.»

Lily tråkket på gasspedalen, og de kjørte av sted. «Jeg er glad du klarte å stikke av, men ikke se på Twitter-feeden din med det første.»

«Så ille?»

Lily nikket. «Verre, og jeg føler meg ansvarlig for dette. Jeg foreslo jo at du skulle melde deg på showet. Men helt ærlig, Harper, så ante jeg ikke at alt kunne gå rett vest så raskt.»

«Det er ikke din feil. Du tvang meg ikke. Så veldig.» Harper sendte henne et skjevt smil. «Jeg klandrer deg ikke. Jeg burde ha visst bedre.»

«Du leter etter kjærligheten. Alle burde få muligheten til å oppleve lykke, Harp. Du også.»

«Jeg begynner å tro at jeg aldri vil finne den. La oss være ærlige – jeg er tretti år gammel og har hatt det ene ødelagte forholdet etter det andre. Enten er jeg en dårlig menneskekjenner, eller så er jeg umulig å elske.»

«Tullprat, Harper», sa Lily og sendte henne et alvorlig blikk. «Du har bare ikke møtt den riktige fyren. Når du gjør det, blir det som å skape den perfekte suffleen. Du blir helt klebrig innvendig.»

Harper lo for andre gang på mindre enn én time. «Du bruker mateksempler for å overtale meg.»

«Fungerer det?»

«Ikke akkurat nå, men fortsetter du, gjør det nok det.»

«Bra. Jeg setter deg av her.» Lily parkerte ved siden av en hvit personbil på parkeringsplassen til restauranten Good Times Diner og ga henne nøklene til leiebilen.

«Hvem sin bil er det?» spurte Harper.

«Det er en leiebil. I mitt navn, så ingen klarer å finne deg. Forhåpentligvis», sa hun og ga henne en stor reiseveske. «Du kommer til å trenge noen klær og saker. Jeg la en reserve-PC oppi der også.»

«Lily, dette er så … søtt. Du har tenkt på alt. Jeg lover at jeg skal gjengjelde alt dette her.»

«Ikke tenk på det. Du har snart bursdag. Se på det som gaven din.»

«Bursdag? Det er ikke før om to måneder.»

«Jeg trodde ikke du skulle klare å komme deg ut fra leilighetskomplekset ditt med bagasje.»

Hun sukket. Lily var den beste venninnen hun noen gang hadde hatt. «Du kjørte helt fra Juliet County for å redde meg.»

Det var en times kjøretur fra Tremaine-eiendommen i Juliet County til den lille landsbyen Barell Falls. Hun hadde bare bodd her et par måneder før hun hadde blitt plukket ut til showet. Og hun hadde satt karrieren på vent for å finne kjærligheten. Nå ga Lily henne en mulighet til å unnslippe media som hadde fulgt etter henne hit fra Los Angeles.

«Bare dra opp på hytta og prøv å slappe av. Det er massevis av plass der. Du kan jobbe med kokeboken din, og ingen kommer til å plage deg. Jeg skrev ned adressen. Det er oppe i åsen og ganske så vakkert. Bruk GPS-en. Du har en drøy totimers kjøretur foran deg, så kjør forsiktig. Og vi skal snakke sammen ofte, det lover jeg.»

«Ok», sa Harper mens hun nikket og trakk pusten for å finne mot. «Noe sånt har aldri skjedd meg før. Jeg føler at jeg har begått en forbrytelse eller noe.»

«Harper, du fulgte hjertet. Du elsket ikke Dale Murphy, og du gjorde rett i å gjøre det slutt. Jeg garanterer at denne ville fiaskoen er over om en uke eller to, og at du da kan komme hjem til ro og fred.»

«Dette er …» Harper bet seg i underleppen mens øynene fyltes av tårer. «Du er virkelig en god venninne, Lil.»

Lily var eneste datter i Tremaine-familien, en av de rikeste familiene i Juliet County, om ikke hele Texas. Hun og Lily hadde vært romvenninner under studiene på Stanford og sverget å være venninner resten av livet. De hadde valgt forskjellige karriereveier. Lily hadde satset på interiørdesign, og Harper kokkeutdanning. «Du ville gjort det samme for meg, Harper.»

Harper klatret ut av bilen til Lily og hoppet inn i leiebilen. Hun vinket til den kjære venninnen sin.

Så kjørte hun av gårde til en avsidesliggende hytte oppe i Texas-åsene.

*

Ta deg en ferie, Cade. Du overanstrenger deg.

Doktor Adams hadde gitt klar beskjed etter at en fysisk undersøkelse hadde bekreftet høyt blodtrykk – altfor høyt for en mann i begynnelsen av trettiårene. Cade led av søvnløshet og vandret rundt i gangene på nattestid, altfor rastløs til å sove. Han hadde kastet seg inn i familiefirmaet og lagt ned for mange timer i Tremaine Corp., og nå klarte ikke kroppen påkjenningen stort lenger. Det var det legen hadde sagt.

Cade Tremaine satte seg på sengen og gned seg i pannen. Han hadde drevet med idrett på videregående og college, der han hadde spilt baseball mens han studerte business og kommunikasjon. Han hadde vært stolt av den gode helsen og den veltrente kroppen. Men det var før han hadde mistet Bree, sitt livs kjærlighet og verdens mest perfekte kvinne, til en forferdelig sykdom for et og et halvt år siden.

Nå grøsset han av å skulle være alene med tankene sine, av ikke å jobbe, ikke presse seg til randen for å holde hodet opptatt og sorgen i sjakk. Det å drive Tremaine-ranchen, holde oljebusinessen og eiendomsinteressene på rett kjøl var hele livet hans nå. Men legen hadde sagt strengt fra at han måtte ta seg en pause. Enten det eller gå på masse medisiner.

Dette var den eneste gangen han ønsket at han var mer lik broren sin, Gage. Den utadvendte countrystjernen ble tilsynelatende aldri vippet av pinnen. Han var helt rolig og ubekymret, mens Cade lot det bygge seg opp innvendig. Cade, som var den eldste av to brødre og en søster, hadde hjulpet til da faren, Brand, hadde gått bort for åtte år siden. Og siden den gang hadde Cade gjort alt han kunne for at firmaet og familien skulle lykkes.

Moren kom inn på soverommet. Ved å behandle alle likt, fra husholdersken til borgermesteren i Juliet, var Rose Tremaine et godt forbilde for familien.

«Jeg ser at du er ferdigpakket, Cade.»

«Ja, mamma. Jeg har pakket.»

«Jeg er glad for at du skal dra opp på hytta. Det vil gjøre deg godt.»

«Vil det det, mamma? Jeg vet ikke.»

«Du trenger å sette ned tempoet, Cade. Vi har Albert ved roret i Tremaine mens du er borte, og han er dyktig.»

«Vi har den mulige sammenslåingen jeg har jobbet sånn for.»

«Glemmer du hvem som var med på å starte dette selskapet sammen med faren din? Jeg er her, og Albert vet at han kan komme til meg om han trenger hjelp. Men gutten min, dette er til det beste for deg. Du har jo ikke egentlig fått bearbeidet Brees bortgang.»

«Hvordan kan du si det når jeg bærer det med meg hele tiden?»

«Nettopp det er poenget mitt. Dette er en fin mulighet til å kunne kvitte deg med litt av sorgen du har båret på. Du spiser ikke bra, du sover nesten ikke. Du jobber deg i hjel. Ikke noe av det er sunt.»

Han knep igjen øynene. Han likte absolutt ikke å skulle være alene på hytta med psyken sin.

Hun kysset ham på kinnet. «Jeg er moren din, og mor vet best. Denne turen vil gjøre deg godt. Jeg har gitt beskjed, og alt skal være klart til deg.»

«Takk, mamma.»

Moren hans visste sannelig å få ting gjort.

Så gikk tankene til Bree. Det å holde på sorgen betydde å få ha henne nær hjertet sitt. Det å forsøke å komme seg videre i livet føltes på en eller annen måte som et svik mot henne.

Han var ikke sikker på om han var klar til å gi slipp.

*

Så annerledes alt føltes bare etter en dag eller to. Harper kunne ikke tro at hun for mindre enn en uke siden hadde blitt forfulgt av media og blitt kalt den mest forhatte kvinnen i hele TV-land. Nei da, hun hadde ikke fulgt Lilys råd slik som hun burde ha gjort. Isteden hadde hun kastet seg ut i twittersfæren og blitt sittende igjen skjelvende og såret. Det var ikke det at hun ikke hadde noe støtte på sosiale medier. Det fantes et par modige sjeler som hadde tatt hennes parti, mer rasjonelle mennesker som ikke hadde falt for Dale Murphys sjarm og forstand, og som hadde kommet frem til at han og Harper ikke var noen god match.

Men i dag var en helt annen sak. Hun nynnet til radioen, som spilte Gage Tremaines siste countryhit. Selv den dag i dag kunne hun nesten ikke tro at flotte Gage Tremaine, den berømte countrystjernen, var broren til Lily. Hun hadde aldri møtt noen av brødrene til venninnen, veiene deres hadde ikke krysset hverandre, men Lily snakket ofte om dem da de var romvenninner. For det meste i positive vendinger. Og nå sto Harper her i Tremaine-hytta, som var rene herregården med fire soverom og utsikt over en innsjø, beliggende i en fantastisk fin og avsidesliggende fjellbygd, og tilberedte marinert kylling i det topp moderne kjøkkenet deres.

Dette stedet var utrolig. Fredfullt. Og fritt for snikfotografer.

Hun trakk kjøttet ut av ovnen og dekket det med aluminiumsfolie. Det eneste som manglet, var kålsalat. Med unntak av frisk frukt og grønnsaker hadde kjøleskapet vært fylt opp da hun kom hit. I dag skulle hun driste seg ut for første gang på to dager for å gjøre litt innkjøp. Hvis Lily hadde rett, var forhåpentligvis all ståheien rundt bruddet med Dale nå glemt.

Hun tok på seg en baseballkaps og hev på seg hettejakken sin. Selv om vårluften var varm, kunne det bli kaldt i åsene nå sent om ettermiddagen. Hun tok på solbriller og våget seg ut. Markedet i Bright Landing lå drøyt to kilometer unna. Hun lot leiebilen stå og satte av gårde til fots mens hun nøt den friske fjelluften.

Snart var hun fremme. Hun tok en kurv, gikk nedover radene og fant ingrediensene til salaten: grønnkål, brokkoli, hodekål, rosenkål og sikorisalat. Kurven var breddfull av frukt og grønnsaker da hun var ferdig.

Hun rundet hjørnet på raden og gikk rett inn i en mann. En høy mann med mørkt hår og brystkasse så hard som granitt. «Å, beklager. Jeg så deg ikke», sa hun idet hun gjenvant balansen og følte seg forferdelig uelegant idet et eple falt ut av kurven hennes.

«Jeg så ikke deg heller.» Stemmen var fyldig og med texasaksent, og det han sa, gjorde at hun følte seg mindre klossete. «Går det bra?»

«Ja, det går fint.»

Han fikk øye på eplet som hadde falt ned, bøyde seg for å plukke det opp og la det i hånden hennes. Øynene deres møttes. Hun blunket, for det umiddelbare inntrykket fra det mørke, sjelfulle blikket hans fikk det til å gå rundt for henne. Hun så noe i øynene hans, noe beslektet med godt bortgjemt smerte.

Hun innså at hun sto og stirret på ham, og han stirret tilbake. Han smilte. Wow.

Men fra øyekroken så hun en tabloidavis i et stativ ved kassen, med et bilde av henne som blondine over hele forsiden. I overskriften sto det: Hvor er Hjerteknuseren Harper? Det vil chef Dale Murphy vite.

Fader. Det var et sikkert bevis på at skandalen ikke hadde lagt seg. Alarmklokkene ringte. Hjertet begynte å dunke. Hun var ikke trygg noe sted. Heldigvis fungerte forkledningen, for kundene i butikken gikk forbi henne, og den kjekke mannen hun hadde deiset inn i, så ikke ut til å gjenkjenne henne.

Gudskjelov. «Unnskyld meg», sa hun og tok strake veien til kassen. Hun holdt hodet lavt og betalte for varene sine. Så snart hun var ute av butikken, sukket hun lettet.

Men den lille seieren hindret henne ikke fra å skjelve ned i tærne, fra å føle seg fullstendig blottstilt og sårbar igjen. Det de skrev om henne, var ikke sant. Hun var ingen hjerteknuser eller upålitelig eller ondskapsfull. Hun hadde ikke villedet Dale. Hun hadde ikke prøvd å såre noen. Det eneste hun hadde ønsket, var å finne kjærligheten, den sorten som varte. Det virket som om hele verden trodde at de var perfekt for hverandre siden begge var kokker, og en stund hadde hun også tenkt det samme. Men det var egentlig bare på koketoppen på kjøkkenet det hadde oppstått flammer mellom dem. Og feilen fra hennes side var at hun altfor sent hadde oppdaget at hun beundret Dale som kokk, men at hun ikke likte Dale like mye som person.

Hun skyndet seg tilbake til hytta og la på plass varene. Mens hun fremdeles skalv på hendene, tok hun på seg forkleet sitt og begynte på salaten. Nå når hun var blitt roligere, begynte hun å nynne og var takknemlig for at Lily hadde gitt henne denne muligheten til å gjemme seg og klarne hodet. Mobilen ringte, og hun gikk nesten ut av sitt gode skinn.

Gudskjelov. «Hei, Lily.»

«Hei, Harper. Hvordan går det?»

«Det går. Jeg har kommet meg på plass og elsker stedet. Men jeg så nettopp et bilde av meg selv på forsiden av en avis på det lille markedet her, så jeg antar at historien fortsatt blir omsnakket.»

«Det blir nok bedre.»

«Jeg håper du har rett. Og du sa ikke at denne hytta er mer som et drømmehus. For er vakkert sted. Tusen takk for at jeg får bo her. Det er så sjenerøst av deg og familien din.»

«Eh, ja, når det gjelder det der. Jeg må visst be deg om en knøttliten tjeneste.» Stemmen til Lily gikk to oktaver opp.

«Hva som helst. Du vet at jeg gjør hva som helst for deg.»

«Ok. Du ombestemmer deg kanskje når du hører hva det er.»

«Jeg lytter, Lil.»

«Storebroren min, Cade, er også på vei opp til hytta. Beklager, men mor og jeg samkjørte ikke dette, og for å være ærlig går det av og til et helt år mellom hver gang noen bruker stedet. Men sannheten er at Cade har jobbet seg til døde helt siden forloveden hans gikk bort. Du har aldri fått sjansen til å treffe ham, men han er en skikkelig ålreit fyr, og han har ikke gitt seg selv tid til å komme over tapet. Nå er blodtrykket hans på vei oppover. Han spiser ikke ordentlig heller, og legen har oppfordret ham til å roe ned og ta bedre vare på seg selv. Han beordret ham til å ta ferie. Noe Cade ikke hadde lyst til. I det hele tatt.»

«Oi, oi. Det var trist å høre.» Hun bet seg i leppen mens hun kjente skuffelsen komme. «Jeg får vel nesten dra herfra.»

«Ikke vær dum. Du har ingen andre steder å dra. Det vet vi begge to. Forkledningen din fungerer, men det er kanskje bare fordi du er i en landsby og uten granskende blikk. Du kan bare bli der. Det er god plass.»

«Men …»

«Hvis vi sier sannheten til Cade, vil han insistere på å dra slik at du får ha hytta. Han vil ikke være der, og dette vil bare gi ham et påskudd til å dra tilbake på jobb. Og det kan han ikke. Han trenger å slappe av.»

«Så hva er det du mener?»

«Altså.» Lily senket stemmen. «Jeg har allerede snakket med mor. Hun er krystallklar på at han må bli der. Så hva om vi sier at mor har leid deg inn som personlig kokk for ham?»

«Hva?»

«Du er jo kokk, Harper. Og han har ikke spist godt. Det er ikke så uvanlig av moren min å gjøre sånt.»

«Vil du at jeg skal late som om jeg har blitt leid inn av moren din?»

«Ja, men du må bruke et annet navn. Selv om du ikke har møtt ham, har han hørt meg snakke om Harper. Han kommer aldri til å kjenne deg igjen fra showet. Mannen ser aldri på TV. Bortsett fra sporten, da. Et realityshow ville han aldri sett på. Og det er bare snakk om en uke eller to.»

«Men …»

Hun hørte en bil parkere i oppkjørselen. Å, nei. Pulsen raste av gårde. Hun hadde lite tid til å tenke. «Han er her.»

«Hva skal du gjøre?»

Hva kunne hun gjøre? Lilly var en kjær venninne. Hun hadde anstrengt seg for å hjelpe henne, og helsen til Lilys bror sto på spill. Det virket ikke som om hun hadde noe valg. «Jeg gjør det», sa hun. «Jeg skal fortelle at Rose hyret meg for å lage mat til ham.»

«For en lettelse. Takk, Harper. Vi snakkes snart og …»

«Må stikke. Jeg hører ham ved døra.»

«Ok, lykke til.»

Hun avsluttet samtalen idet en nøkkel ble vridd rundt i låsen på ytterdøra. Hun sto der, ventet og holdt pusten. Hun hadde gått fra det ene ville scenarioet på et realityshow til et annet sprøtt prosjekt bare på et øyeblikk. Fader, hva hadde skjedd med den stille jenta som hadde likt å holde seg hjemme om kveldene for å prøve ut oppskrifter, som var glad for rollen som kjøkkensjef i restauranten i hjembyen sin?

Hun stirret på ytterdøra. En reiseveske ble kastet inn først og landet inne i foajeen. Og så fulgte mannen med en svart stresskoffert.

Hjertet hennes dunket idet han kom over dørstokken. «Du», sa hun nesten uhørlig. Det var mannen fra markedet.

Han stusset og ristet på hodet som om han så syner. Hadde hun skremt ham? Øynene deres møttes med én gang. Å, jøss, de mørke øynene igjen.

«Du er jenta fra markedet.»

Hun nikket og tørket hendene på forkleet. «Det er jeg.»

«Hva gjør du her?» spurte han og satte fra seg bagasjen. Han holdt god avstand til henne, en hederlig fremferd fra hans side. Så så han forkleet og satte nesen i været. Duften av kylling marinert i rosmarin lå i luften. «Det er noe som lukter skikkelig godt.»

«Takk.» Hun smilte. «Jeg er Dawn.» Som i Harper Dawn. Ok, så hun hadde ikke klart å omstille seg så raskt, men etternavnet hennes fungerte greit som fornavn i denne situasjonen. «Og jeg er din personlige kokk.»

*

Cade stirret på kvinnen han hadde støtt på for tretti minutter siden. Hun sto i døråpningen til kjøkkenet og så forsiktig på ham. Det at hun var hans personlige kokk gjorde ham betenkt. «Så rart, jeg kan ikke huske å ha leid inn noen personlig kokk.»

«Du gjorde ikke det. Moren din, Rose, hyret meg.»

Cade sukket og gned seg bak i nakken. Han tvilte ikke på kvinnen. Moren var handlekraftig. Hadde hun spurt ham, hadde han sagt at han ikke trengte noen kokk. Men tanken på å ha noen andre sammen med seg, spesielt en kokk, betydde at han ikke trengte å være helt alene. Med minnene. Med sorgen. Med det knuste hjertet sitt. «Det høres ut som moren min. Hun vet at jeg ikke kan lage noen ting.»

«Ingenting?» spurte hun.

«Jeg kan koke egg. Det er det.»

«Det er da en begynnelse.»

Hvor var manerene hans? «Jeg heter Cade», sa han og strakte ut hånden. «Hyggelig å møte deg, Dawn.»

Hun nølte litt, så trykket hun den og smilte. To diskré smilehull kom til syne. Bree hadde også hatt smilehull, men flere likheter var det ikke mellom dem. Bree hadde vært en flott rødtopp, med utrolige, grønne øyne og myk porselenshud. Øynene til denne kvinnen var knallblå, huden var frisk, som om hun hadde vært mye utendørs, og håret skinte kastanjebrunt.

Han burde ikke sammenligne de to kvinnene, men han merket at han sammenlignet kvinner med Bree hele tiden. Og de andre kvinnene kom alltid til kort. Det var ikke riktig av ham. Han visste bedre enn som så. Likevel klarte han ikke å la være.

«Jeg får vel komme meg i orden, da», sa han. Det var kleint å ha en ung kvinne boende hos seg i hytta. «Bor du i nærheten?»

«Nei. Jeg bor faktisk i Barrel Falls, rundt tretten kilometer herfra.»

«Det er ikke langt fra Juliet County. Vi er praktisk talt naboer. Så da blir du vel boende her, du også?»

«Ja, men jeg lover å ikke forstyrre deg. Jeg skriver på en kokebok. Så jeg kommer for det meste til å prøve ut oppskrifter og loggføre resultatene.»

Han rynket brynene. «En kokebok, altså?»

«En drøm jeg har hatt. Men du må for all del gå og installere deg. Jeg tok et av rommene nede hvis det er greit. Eller vil du ha det?»

«Nei, nei. Jeg får det bra oppe.» Alle de fire soverommene, to oppe og to nede, hadde alle bekvemmeligheter man kunne ønske seg. Han hadde aldri tatt med seg Bree til Bright Landing, så han hadde i det minste ingen minner fra henne her.

Dawn pekte mot kjøkkenet. «Jeg har en varm stekt kylling her, og er straks ferdig med en salat hvis du er sulten.»

«Smaker det like godt som det lukter, kommer jeg ned med det samme.»

«Ok.» Hun fingret nervøst med forkleet. «Sees snart, da.»

Han nikket, gikk opp trappene og valgte det blå rommet. Det var yndlingsrommet hans, med super utsikt over innsjøen og eiketrærne og de grønnkledde åsene i bakgrunnen. Han satte fra seg kofferten og gikk inn på badet for å vaske seg. Han skrudde på vannkranen og ynket seg da han sprutet det iskalde vannet i ansiktet. Så smålo han, for han husket at det tok eviglang tid å få varmtvannet opp til andre etasje. Han var ti år da foreldrene kjøpte hytta, og han og broren, Gage – og Lily også – pleide av samme grunn å krangle om hvem som skulle få rommene nede. I dette tilfellet hadde den personlige kokken hans fått æren. Men nå som han var blitt eldre, hadde han ikke noe imot å vente på varmtvannet hvis det medførte å våkne opp til utsikten mot åsene.

Innen ti minutter hadde Cade byttet tøy. Han kammet det mørke, strie håret bakover og merket seg at den tykke manken trengte en hårklipp. Han hadde ikke tenkt at han trengte å bekymre seg for antrekket her på hytta, men nå som chef Dawn var her, ble han nødt til å passe bedre på hvordan han så ut. Han hadde ikke tatt med seg stort, bare jeans, T-skjorter og et par gensere. Han hadde ikke tenkt å være her særlig lenge. Toppen ti dager. Uten noe å gjøre.

«Fader», mumlet han mens han så seg selv i speilet og fikk øye på et bedrøvelig ansikt som stirret tilbake. «Dette blir ikke gøy.»

Han åpnet bagasjen og dro frem et innrammet bilde av Bree og ham.

«Det er ikke slik man kommer seg videre, Bree, er det vel?» Han smilte trist og la bildet tilbake i kofferten før han gikk nedenunder.

«Liker du å spise på kjøkkenet? Eller foretrekker du spisestuen?» spurte chef Dawn da han kom inn i rommet. Hun holdt en tallerken i hånden og var klar til å legge maten på. Kjøkkenet var romslig, og det lyse bordet i eik var stort nok til ti. Spisestuen ble bare brukt på høytidsdager og ved spesielle anledninger.

«Kjøkkenet er bra. Hvis jeg ikke går i veien for deg, da.»

«Ikke i det hele tatt.»

Hun satte tallerkenen hans på benken og la maten på: stekt kylling og amandinepoteter med en urteblanding som ga ham vann i munnen. Hun dryppet litt extra virgin olivenolje over hele retten, pekte så mot hedersplassen og satte fra seg tallerkenen. En bolle med salat sto alt på bordet, ved siden av en vase med fargerike markblomster. Det var en fin detalj.

«Hva ønsker du å drikke?» spurte hun.

«La meg se hva vi har.» Han åpnet det store kjøleskapet og så at det var ryddig: drikkevarer på den ene siden, meieriprodukter på den andre, skuffer fulle av oppskåret kjøttpålegg og hyller fylt med tørrvarer til baking. Kokken Dawn hadde sannelig organisatoriske ferdigheter.

Han tok med seg en vannflaske og satte seg ved enden av bordet. «Det holder med vann så lenge.» Det kunne hende han trengte noe sterkere senere.

«Kos deg», sa hun, tok av seg forkleet, brettet det sammen og la det i en skuff. «Jeg håper det smaker.»

Han tittet på maten. «Det er klart det smaker. Jeg er sikker på at jeg kommer til å kose meg.»

«Jeg kunne ønske alle de andre kritikerne mine var like enkle å overbevise.»

«Da ville de vel ikke bli kalt kritikere.»

Hun smålo, og den glade lyden fylte kjøkkenet. «Nei, de ville vel ikke det.» Hun pekte mot rommene innenfor. «Jeg bare, eh, er på rommet mitt. Hvis du vil ha noe mer, sier du bare fra.»

«Hva? Skal du ikke spise sammen med meg?» spurte han som om det var ubegripelig.

«Nei, jeg, eh … nei.» Hun bet seg i underleppen, og blikket til Cade gikk automatisk dit. Munnen hennes var pen, litt sånn hjerteformet, og akkurat nå bet hun seg forsiktig i underleppen, som om den var lagd av sjokoladegodteri. Han måtte innrømme at hun så bra ut, med søtt ansikt og de dype havblå øynene. «Jeg pleier ikke å spise med … klientene.»

Var han klienten hennes? Det var vel én måte å se det på, antok han. «Har du ting å gjøre?»

«Når jeg ikke lager mat, tenker jeg på matlaging», sa hun. «Jeg utvikler oppskrifter eller undersøker nye ting.»

«Å, ja, skjønner. Men bare så du er klar over det, så har ikke jeg noe imot at vi spiser sammen. Du kan sitte sammen med meg når som helst.»

«Takk. Det skal jeg huske.»

Hun gikk ut av rommet og lot ham bli sittende igjen alene på kjøkkenet. Han smakte på maten. Kyllingen var virkelig nydelig. Han måtte medgi at hun var talentfull. Moren hadde sannelig fått tak i en dyktig kokk.

Han pirket i maten. Den var nydelig, men han hadde ikke hatt noe særlig appetitt i det siste. Han hadde gått ned i vekt i løpet av det siste halvannet året. Innimellom kunne han knapt tro det hadde gått såpass lang tid. Han hadde visst hva han ville og gledet seg til å gifte seg og stifte familie. Men skjebnen hadde kommet i veien og ødelagt drømmen hans.

Han gikk fra bordet og skylte av tallerkenen. Han hadde ikke tenkt å gjøre chef Dawn til hushjelp. Han kunne hjelpe til i hytta. Hva annet skulle han finne på resten av dagen, hugge ved?

Han lo av innfallet, gikk så inn i den enorme stuen og la merke til at det nesten var tomt for ved.

Cade byttet til fjellstøvler, gikk ut og marsjerte til baksiden av hytta, der han fant en øks, øyebeskyttelse og vernehjelm i skjulet. Den gamle huggestabben sto der den alltid hadde stått. «Får se om jeg husker hvordan jeg gjorde dette her», mumlet han og la en tykk vedkubbe på stabben og løftet øksen. Han hadde ikke mistet teken og smilte bredt. Etter fem kubber til i den stekende sola tok han av seg den svarte T-skjorta og tørket svetten av pannen. Det var deilig å kjenne sola på skuldrene og ryggen, og idet han løftet øksen igjen, hørte han en kvinnestemme.

«Å.»

Med øksen i hånden snurret han rundt og så Dawn. Hun hadde på seg avklipt dongerishorts, blårutet skjorte og et par lysebrune fjellsko.

«Beklager.» Hun svelget og stirret på den nakne brystkassen hans.

Hun sto drøyt to meter unna, men han kjente intimiteten i øyeblikket helt ned i tærne. Takknemligheten som lyste i øynene hennes var ikke uten innvirkning på ham. Han sørget, men han var ikke helt død innvendig. Og et lite sekund oppsto en gnist mellom dem. Noe man ikke kunne sette ord på. Likevel var det der, og kanskje var det bare egoet hans som fikk styrket seg av at en kvinne sto og måpte over ham på den måten.

Selv om hun sannsynligvis ikke ante hva øynene hennes avslørte.

«På vei noe sted?» spurte han.

Hun kremtet. «Jeg skal på en liten fjelltur.»

Det hørtes gøy ut.

«Jeg visste ikke at du var bak her», fortsatte hun.

«Jeg bare kløyver litt ved. Må få tiden til å gå.»

«Jeg vet noe du kan gjøre med tiden din», tilbød hun mykt.

Han hevet øyenbrynene. Hun hadde sikkert ikke ment å virke dristig, men det hørtes slik ut, og plutselig så han for seg massevis av ting de kunne gjøre sammen. Han hadde ikke vært sammen med en kvinne siden Bree, atten lange måneder. Han hadde ikke hatt lyst til å tenke på det engang, men nå var han her, og for første gang tenkte han på sex. Han senket hodet så hun ikke skulle lese tankene hans.

«Det finnes mye å gjøre hvis man liker seg utendørs.»

Det var en fin redning, og han kikket på henne igjen. «Som å gå på tur?»

«Jepp, det er noen interessante plantevekster der oppe som jeg har lyst til å se nærmere på. Ville bare si fra om at jeg blir borte en times tid. Hva tror du om middag klokken sju i kveld?»

«Ble det ikke igjen rester fra lunsjen?»

«Jo. Vil du spise dem i morgen?»

«Absolutt. Det var veldig godt.»

«Takk. Jeg skal teste ut en ny oppskrift i kveld. Liker du pasta?»

«Hvem elsker vel ikke pasta?»

Hun smilte søtt, kikket på brystkassen hans en siste gang og snudde seg, og idet hun vandret av gårde, fikk han muligheten til å se på de lange, solbrune bena og den perfekte rumpa hennes.

Det var noe han ikke burde legge merke til, men fader heller, ethvert mannfolk ville da ha gjort det.

